钦定古今图书集成/明伦汇编/氏族典/第045卷 > 《史记》 > 《五帝本纪》
## 钦定古今图书集成/明伦汇编/氏族典/第045卷 > 《史记》 > 《五帝本纪》

黄帝者，少典之子，姓公孙，名曰轩辕。

〈注〉《索隐》曰：按皇甫谧云：“黄帝生于寿丘，长于姬水，因以为姓。居轩辕之丘，因以为名，又以为号”，是本姓公孙，长居姬水，因改姓姬。

黄帝二十五子，其得姓者十四人。

索隐曰：旧解破四为三，言得姓十三人耳。今按：《国语》胥臣云：“黄帝之子二十五宗，其得姓者十四人，为十二姓，姬、酉、祁、己、滕、葴、任、荀、僖、姞、儇、依是也。唯青阳与夷鼓同己姓。” 又云：青阳与苍林为姬姓，是则十四人为十二姓，其文甚明。唯姬姓再称青阳与苍林，盖《国语》文误，所以致令前儒共疑其姬姓。青阳当为元嚣，是帝喾祖，本与黄帝同姬姓。其《国语》上文，青阳，即是少昊金天氏为己姓者耳。既理在不疑，无烦破四为三。